Arhiepiscopia Vadului, Feleacului și Clujului a lansat o culegere din predicile la praznice și duminici ale Părintelui martir Liviu Galaction Munteanu.
Cartea "În slujba Cuvântului" a apărut la editura Renașterea și a fost îngrijită de Preotul Lucian Greabu. Lucrarea își propune să readucă în atenția și conștiința publică personalitatea fostului rector și decan martirizat de regimul comunist.
Evenimentul s-a desfășurat joi la Muzeul Mitropoliei Clujului, Maramureșului și Sălajului. La seara culturală au participat Mitropolitul Andrei, Episcopul vicar Benedict Bistrițeanul, clerici, teologi, oameni de cultură și credincioși clujeni.
În cadrul aceleași manifestări culturale a fost și lansat "Calendarul Renașterea 2024", un anuar care continuă "Calendarul Eparhiei Ortodoxe a Clujului" și "Calendarul creștinului de lege răsăriteană", apărute în perioada interbelică.
Evenimentul se încadrează în seria de activități dedicate Centenarului învățământului teologic ortodox universitar clujean (1924-2024), iar proiectul "Serile culturale de la Muzeul Mitropoliei Clujului" este realizat de către sectorul cultural al Arhiepiscopiei Clujului.
Alături de alți mărturisitori și mari duhovnici misionari români persecutați sau martirizați de regimul comunist, Liviu Galaction Munteanu este propus pentru a fi canonizat în anul 2025, cu prilejul împlinirii a 140 de ani de autocefalie a Bisericii Ortodoxe Române (1885) și a 100 de ani de la înființarea Patriarhiei Române (1925).
Pr. Liviu Galaction Munteanu
Părintele Liviu Galaction Munteanu s-a născut în 16 mai 1898 într-o familie de învăţători din Cristian, judeţul Braşov. A fost doctor în Teologie al Universității din Cernăuţi. Hirotonit preot de Episcopul Nicolae Ivan, a fost și rectorul Academiei Teologice din Cluj-Napoca.
În 1958, sub ascultarea Episcopului Teofil Herineanu, a întocmit o programă pentru catehizarea copiilor şi adulţilor care l-a adus în atenția Securității. A fost anchetat, iar în 1959 condamnat la opt ani de închisoare pentru "uneltire contra ordinii sociale". A murit în 1961 în temnița de la Aiud, ca urmare a tratamentului inuman la care a fost supus.
Foto credit: Mitropolia Clujului, Maramureșului și Sălajului / Darius Echim